GUNKUL แย้ม Q2/61 จ่อ COD เพิ่ม 50 MW ดันกำลังผลิตทั้งปีพุ่ง 400 MW
GUNKUL แย้ม Q2/61 จ่อ COD โรงไฟฟ้าพลังงานลมเพิ่ม 50 MW ดันกำลังผลิตทั้งปีพุ่ง 400 MW
28 มี.ค. 2561

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า ในปี 2561 บริษัทตั้งเป้าเติบโต 20% โดยเมื่อวันที่ 27 มี.ค.ที่ผ่านมาบริษัทได้มีการจ่ายไฟฟ้าเชิงพาณิชย์ (COD) โครงการโรงไฟฟ้าสราญลมวินด์ฟาร์ม จำนวน 60 เมกะวัตต์ (MW) ส่งผลให้บริษัทมีกำลังการผลิตรวมทั้งสิ้น 240 MW
นอกจากนี้ ในช่วงไตรมาส 2/61 บริษัทเตรียม COD เพิ่มเติมอีก 50 MW จากโรงไฟฟ้าพลังงานลมที่สีคิ้ว โดยปัจจุบันได้ทำการติดตั้งไปแล้วประมาณ 10 ต้น จากทั้งหมด 25 ต้น ซึ่งโครงการดังกล่าวเป็นโครงการที่มีประสิทธิภาพในการผลิตลมมาก เนื่องจากอยู่ในพื้นที่ที่ไม่มีอะไรบดบังกระแสลม ทำให้คาดว่าจะสามารถทำรายได้อยู่ที่ประมาณ 500-600 ล้านบาท/ปี
“ภายในปีนี้ บริษัทจะมีกำลังการผลิตรวมทั้งพลังงานไฟฟ้าและพลังงานลมอยู่ที่ประมาณ 400 MW ซึ่งเป็นการรวม 2 โครงการจากประเทศญี่ปุ่น ที่มีกำลังการผลิตรวม 80 MW ที่คาดว่าจะ COD ได้ในช่วงไตรมาส 4/61” นางสาวโศภชา กล่าว